༥༽ལོ་རབས་བརྒྱད་ཅུ་པ་དང་དགུ་བཅུ་པའི་ནང་དབྱིན་ཡིག་སྦྱོང་མཁན་གྱི་བོད་མི་ཕལ་ཆེ་བས་བཀྲ་ཤིས་ཚེ་རིང་གིས་རྩོམ་སྒྲིག་བྱས་ཤིང་༡༩༨༨ལོར་པར་དུ་བསྐྲུན་པའི་དབྱིན་བོད་རྒྱ་གསུམ་ཤན་སྦྱར་གྱི་ཚིག་མཛོད་མཐུག་པོ་དེ་དྲན་གྱི་ཡོད་ཤགཚིག་མཛོད་དེ་ནི་བཀྲ་ཤིས་ཚེ་རིང་ལགས་ཀྱིས་མཐུན་རྐྱེན་ཤིན་ཏུ་ཞན་པའི་གནས་སྟངས་འོག་དཀའ་ངལ་བརྒྱ་ཕྲག་ཁྱད་གསོད་ཀྱིས་རྩོམ་སྒྲིག་གནང་བ་ཞིག་རེད།ཚིག་མཛོད་འདི་སྒྲིག་དུས།བོད་རྒྱ་ཡིག་རིགས་གང་ཞིག་སྔོན་ལ་འགོད་དགོས་མིན་ཐད་ལའང་ཁོང་གིས་ཨུ་ཚུགས་མཐར་སྐྱེལ་གྱིས་རྩོད་པ་བརྒྱབ་སྟེ།བོད་ཡིག་དེ་རྒྱ་ཡིག་གི་སྔོན་དུ་འཇོག་ཐུབ་པ་བྱུང་ཡོད།ཚིག་མཛོད་འདི་ནི་བོད་ཀྱི་ལོ་རྒྱུས་ཐོག་དབྱིན་བོད་རྒྱ་གསུམ་ཤན་སྦྱར་གྱི་ཚིག་མཛོད་ཐོག་མ་དེ་རེད།བཀྲ་ཤིས་ཚེ་རིང་ལགས་དགུང་ལོ་བརྒྱད་ཅུའི་ནང་སོན་རྗེས་སུའང་ཉིན་ལྟར་སྔ་དྲོ་དབྱིན་རྒྱ་བོད་གསུམ་གྱི་གསར་འགྱུར་གསན་ཞོར།ཚིག་གསར་ཐོ་འགོད་གནང་སྟེ་སྔོན་གྱི་དབྱིན་བོད་རྒྱ་གསུམ་ཤན་སྦྱར་གྱི་ཚིག་མཛོད་ལ་ཁ་གསབ་གནང་ནས།སྐད་གསུམ་ཚིག་མཛོད་གསར་མ་ཞེས་པ་ཞིག་ཁོང་སྒེར་གྱིས་རྒྱ་སྒོར་འབུམ་ལྔ་བཏང་སྟེ་༢༠༡༢ལོར་པར་སྐྲུན་གནང་བའི་ནང་ཁྱོན་ཐ་སྙད་ཆིག་ཁྲི་ལྔ་སྟོང་ལྷག་ལ་འགྲེལ་བརྗོད་དང་བེད་སྤྱོད་དཔེ་མཚོན་བཀོད་ཡོད་པ་རེད།